צבי הירש כהן

הרב צבי הירש הכהן (ה'תרכ"ג – ה'תש"י, 1863–1950) היה רב קנדי אשר שימש כרבה של מונטריאול עשרות שנים ופוסק הלכה מרכזי בקנדה כולה. מראשי תנועת המזרחי ופעיל ציוני.

== ביוגרפיה ==
נולד לשרה וחיים בכפר בודוויץ', במחוז וילקובישק שבנפת סובלאק, למד אצל אביו ובהמשך, בהיותו כבן 14, אצל הרב מיכאל נאמן ראש הישיבה בוילקובישק. כעבור כשנתיים למד בישיבת רמיילס בווילנה אצל הרב בן ציון חריף, והחל מגיל 18 בישיבת וולוז'ין אצל הנצי"ב והרב חיים סולובייצ'יק. נסמך לרבנות בידי הרידב"ז ועוד. התגורר תקופה בבירז' ובה נישא.

בשנת ה'תר"ן (1890) היגר לקנדה. תחילה התפרנס ממלאכה, אולם עד מהרה מונה לשמש כרבה של מונטריאול. הוא החזיק בתפקיד זה במשך כשישים שנה, "עד שהוכר ונתקבל כרבה הכולל של יהדות קנדה".<ref>'הרב ר' צבי הכהן ז"'ל', בתוך: הפרדס [כה, ד], טבת תשי"א, עמ' 59</ref> כאחד מהרבנים הראשונים שהגיעו לצפון אמריקה בכלל וקנדה בפרט, עסק הרב כהן בתיקונים יסודיים בתחומי הדת, הקמת בתי ספר ותלמודי תורה, הסדרת הכשרות, הקמת חבורות לימוד וישיבות, סידור ענייני הצדקה, ואף נחשב בידי הממשל כרב רשמי לאסירים יהודים.

נודע במיוחד בשל עיסוקו רב השנים, תוך הקדשת מאמץ אישי עצום ורב זרועות, להקמת בתי ספר יהודיים. בזכרונותיו ציין כי את היום שבו אישרה ועדה יהודית סודית חינוך של ילדים בבתי ספר פרוטסטנטיים, בשנת ה'תר"ס (1900), "היה היום האפל ביותר בימי חלדי, וקבעתיו ליום צום לכל חיי. בצוואתי לבני דרשתי שביום הזיכרון למותי, יעלו את זכר מאבקי למען בתי ספר מיוחדים לילידי ישראל".<ref>ראו: עץ אבות – משפחת כהן, תשע"א, עמ' 54–56</ref> פעל בהצלחה לקבלת רישיון מטעם הממשל הקנדי להקמת קהילות יהודיות והכרה בהן.

בשנת ה'תרפ"ג, משהוקמו "ועד העיר" במונטריאול ו"ועד הרבנים" שעל ידו, נבחר ליושב ראש הוועד. היה בין מייסדי תנועת המזרחי בקנדה, מדובריה ומנהיגיה המרכזיים, וכיהן גם כנשיא כבוד שלה.<ref>יצחק אלפסי, דורשי ציון בפועל, ירושלים תשס"ו, עמ' 253</ref> פעל במשך שנים רבות לקידום מטרות ציוניות, גיוס כספים ועוד. כן היה חבר מייסד באגודת הרבנים וכן שימש חבר הוועד של עזרת תורה.<ref>ראו: ספר היובל של אגודת הרבנים האורתודוקסים דארצות הברית וקנדה, ניו יורק תרפ"ח, עמ' מו</ref> בקיץ ה'תרפ"ז (1927) ביקר בארץ ישראל.<ref>שערי ציון [ז, יב-יג], אב-אלול תרפ"ז, עמ' יג,ב</ref>

בשנותיו האחרונות חלה הרב צבי הירש כהן, פרש מן הרבנות ועבר להתגורר בבית בתו במאונט ורנון. נפטר בגיל 87, בשנת ה'תש"י (1950). בהלווייתו השתתפו כ-25,000 אלף יהודים, והיא נחשבה לאחת מהגדולות ביותר בקנדה. נטמן במונטריאול.<ref>[http://kevarim.com/rabbi-tzvi-hirsch-cohen/ קברו באתר "קברים"] (בתוספת תמונותיו, תמונת האוהל שעל קברו, ועוד)</ref> מחליפו ברבנות בעיר היה סגנו, הרב יהושע הירשהורן.

=== משפחתו ===
אחיו הבכור היה ר' אלעזר (1844–1914, ה'תרע"ד). למד בישיבת וולוז'ין, היגר לקנדה בשנת ה'תרכ"ט (1869) ובהמשך היה אחד מהעסקנים היהודים הגדולים במונטריאול. בנו, אריה-לאון כהן (1868–1937, ה'תרצ"ז) עלה עליו בעסקנותו הציבורית, שימש חבר ומנהל בכל הארגונים היהודים במדינה, והוא מהיהודים המפורסמים ביותר ביהדות קנדה. לזכותו נזקפת הסכמת ממשלת קנדה לקלוט עשרות אלפי מהגרים יהודיים, בין היתר נפגעי מלחמת העולם הראשונה, שארצות הברית סירבה לקבל.<ref>ראו: עץ אבות – משפחת כהן, תשע"א, עמ' 52–54</ref> נכדו של אריה הוא הזמר היהודי הנודע לאונרד כהן.

בין בניו היו יצחק משה, ויעקב.

== לקריאה נוספת ==
* ספר זיכרון לחג יובל השבעים של הרב הגאון וכו' ר' צבי הירש כהן, מונטריאול תר"צ
* 'הרב ר' צבי הכהן ז"'ל', בתוך: הפרדס [כה, ד], טבת תשי"א, עמ' 59
* ב. ג. זק, 'יהודי ליטא בקנדה', בתוך: יהדות ליטא, כרך ב, תל אביב תש"ך עמ' 403–404
* מאיר שמשון גשורי, 'הכהן, צבי', בתוך: אנציקלופדיה של הציונות הדתית, כרך ג, ירושלים תשכ"ה, עמ' 27
* עץ אבות – משפחת כהן, תשע"א, עמ' 54–57 (כולל תמונותיו בשנים שונות)

== קישורים חיצוניים ==
* [https://forum.otzar.org/viewtopic.php?t=4405 אשכול על אודותיו בפורום אוצר החכמה]

== הערות שוליים ==

קטגוריה:רבנים קנדים
קטגוריה:מונטריאול: רבנים
קטגוריה:ילידי 1863
קטגוריה:נפטרים ב-1950
קטגוריה:רבני המזרחי